**Amphiaraus** ad bellum Thebanum proficiscitur.
**Amphiaraus** (Graece *Ἀμφιάραος*) in mythologia Graeca est vates Argivus, qui expeditioni septem ducum adversus Thebanos interfuit. Cladem signis divinis praenoverat sed Adrastus rex eius monitiones sprevit. Cum inde fugeret, terram inhiasse atque eius currum hausisse dicebant. Filius erat Oeclis Hypermnestraeque, maritus Eriphylae, quae operam dedit, ut maritus ad bellum cum Thebanis proficisci cogeretur, quamquam compererat inde se non rediturum. Filii eis fuerunt Amphilochos et Alcmaeon, qui matrem suam, ut paternae mortis sontem, necavit.

De cultu Amphiarai
------------------

In pluribus Graeciae locis honores divini Amphiarao tribuebantur, maxime tamen Oropi in Boeotia ad fines Atticae; nam et templum et oraculum Amphiarao ibi erant; qui eum consulebant, eos primo sacrum facere ac deinde in pelle arietis immolati obdormiscere oportebat; noctu enim per somnia deus Amphiaraus eis responsa dabat, quae plerumque ad morbos sanandos pertinuisse videntur. Etenim iam tempore septem ducum expeditionis adversus Thebanos Amphiaraus signa divina et somnia Argivis interpretari solebat. Inventor ignispicii quoque habebatur..Cnossius Iophon collectaneum oraculorum Amphiarai collegerat et publicarat, quae tamen apocrypha fuisse existimabat Pausanias, quia Amphiaraus non spiritu divino commotus responsa canebat ut Pythia sed signa a deis missa, in primis somnia, interpretari callebat. Illum librum multos lectores tamen delectasse ipse Pausanias fatebatur. Vestigia certe templi quarto saeculo a.C.n. ineunte aedificati et altaris, cuius ornamenta sculpta accurate a Pausania in libro ad Atticam spectante describebantur ab archaeologis in situ adgnita sunt.

Varia
-----

Tiburnus, aut filius aut nepos Amphiarai, condidit urbem Tibur Latii.

Praecepta de fabis Amphiarao adscripta citantur in *Geoponicis* Graecis.

Notae
-----

1. ↑  Aeschylus, *Septem contra Thebas* 568-625. Euripides, *Phoenissae* 173-8 et 1109-12.
2. ↑  Euripides, *Supplices* 155-160 et 229-236. cf *Septem contra Thebas* 378-383 ubi Tydeus vati retinenti repugnat.
3. ↑  Euripides, *Supplices* 500-501.
4. ↑  *Septem contra Thebas* 587-9 et 615-9.
5. ↑  Argi et Spartae, e.g.
6. ↑  Paul Roesch, "L'Amphiaraion d'Oropos" in *Temples et sanctuaires*, 1984ː 173-184
7. ↑  Pausanias libro primo *Graeciae descriptionis* cap. 34.
8. ↑  Hyperides, *Pro Euxenippo*.
9. ↑  Herodotus, *Urania* 134.
10. ↑  Plinius, *Naturalis historia* 7.203. Euripides, *Supplices* 155.
11. ↑  Paul Frédéric Girard, "Borne sacrée du sanctuaire d'Amphiaraos", *Bulletin de Correspondance Hellénique*, 1879ː 437-440
12. ↑  Plinius, *Naturalis historia* 16.237.
13. ↑  *Geoponica* 2.35.6-8.

Plura legere si cupis
---------------------

* Alain Moreau, "Fonction du personnage d'Amphiaraos dans les « Sept contre Thèbes » : le « blason en abyme »", *Bulletin de l'Association Guillaume Budé*, 1976ː 158-181
* Émilie Piguet, "Du hèrôs au theos. Étude comparée de la double nature et de la diffusion du culte d’Amphiaraos et d'Asclépios", *Dialogues d'histoire ancienne*, 2017ː 55-90
* Pierre Sineux, *Amphiaraos. Guerrier, devin et guérisseur*, Les Belles Lettres, 2007 Recensio critica Altera recensio critica Tertia recensio critica
* Paul Vicaire, "Images d'Amphiaraos dans la Grèce archaïque et classique", *Bulletin de l'Association Guillaume Budé*, 1979ː 2-45

Nexus externi
-------------

* Amphiaraos apud Paulys Real-Enzyklopädie der classischen Altertumswissenschaft (Germanice)